දීර්ඝ ඉතිහාසයකට උරුමකම් කියන ඉන්දු - ශ්‍රී ලංකා සබඳතා පළුදුවීමට මොනම හේතුවක් නිසාවත් ඉඩ නොතබන බව දෙරටේ රාජ්‍ය නායකයෝ අවධාරණය කරති.ශ්‍රී ලංකාවත් ඉන්දියාවත් අතර ඇති සබඳතා පිළිබඳ දෙරටම නිරන්තර අවධානයෙන් සිටින බවත් රාජ්‍ය නායක දෙපළ පෙන්වා දෙති.බ්‍රසීලයේ රියෝ ද ජෙනයිරෝ නුවර පැවැත්වෙන රියෝ + 20 පරිසර සමුළුවට සහභාගීවීම සඳහා බ්‍රසීලයට ගොස් සිටින ජනාධිපති මහින්ද රාජපක්ෂ මහතා සහ ඉන්දීය අග්‍රාමාත්‍ය මන් මෝහන් සිං මහතා අතර පෙරේදා (21) පැවැති හමුවේදී මේ බව අවධාරණය කෙරිණ.ද්වි පාර්ශ්වික සාකච්ඡා ඇරඹීමට ප්‍රථම ඉන්දු - ශ්‍රී ලංකා රාජ්‍ය නායකයන් පමණක් සහභාගී වූ හමුවක් ද පැවැති අතර මේ පෞද්ගලික හමුව සහ ද්විපාර්ශ්වික සාකච්ඡා ඉතා සුහදශීලීව පැවැත්විණ.ඉන්දියාවත් ශ්‍රී ලංකාවත් අතර පවතින දීර්ඝකාලින බැඳීම පිළිබඳ මෙහිදී රාජ්‍ය නායකයන් දෙපළගේ කතා බහට ලක් විය.